Dôvodová správa
A. Všeobecná časť
Návrh zákona, ktorým sa mení zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov predkladajú poslanci Národnej rady Slovenskej republiky Miroslav Čellár, Richard Eliáš a Štefan Gašparovič.
Návrh zákona nadväzuje na návrh skupiny poslancov Národnej rady Slovenskej republiky na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov a navrhuje sa upresniť, že občan je v petícii o vyhlásení referenda povinný uviesť aj dátum svojho podpisu. 
	 Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, a súčasne je v súlade s právom Európskej únie. 
Návrh zákona nebude mať vplyv na rozpočet verejnej správy, vplyv na podnikateľské prostredie, ani sociálne vplyvy. Návrh zákona nebude mať vplyvy na životné prostredie, na informatizáciu spoločnosti, na služby verejnej správy pre občana a ani vplyvy na manželstvo, rodičovstvo, rodinu a deti.

B. Osobitná časť
K čl. I
Z dôvodu možnosti overenia splnenia podmienky šiestich mesiacov od získania prvého podpisu pod petíciu o vyhlásenie referenda o skrátení volebného obdobia sa navrhuje doplniť medzi povinné náležitosti petície aj dátum podpisu pod petíciu. 

K čl. II
S prihliadnutím na predpokladanú dĺžku legislatívneho procesu sa účinnosť zákona navrhuje na 1. januára 2027.






